Moordenaar glo nog steeds in diens van polisieArgieffoto Die burgerregte-organisasie AfriForum het Dinsdag verneem dat ŉ polisiebeampte in Huhudi naby Vryburg steeds in die polisie se diens is ten spyte daarvan dat hy in Oktober 2013 deur regter Landman van die Mafikeng-hooggeregshof aan moord met voorbedagte rade skuldig bevind is. AfriForum het ŉ dringende versoek aan die Noordwes-polisiekommissaris gestuur om te vra dat die skuldige, ‘n kaptein, onmiddellik afgedank word. Die kaptein was een van vier mans wat aan die einde van 2012 ŉ 17-jarige seun met klippe bestook, heen en weer gesleep en toe doodgeslaan het. Volgens getuies is die seun so erg aangerand dat noodpersoneel wat by die toneel opgedaag het sy oorskot bymekaar moes skraap. “Die kaptein is ŉ koelbloedige moordenaar en boonop skuldig aan ondenkbare wreedheid,” het Ian Cameron, AfriForum se hoof van gemeenskapsveiligheid, gesê. “Die polsie se versuim om dissiplinêr teen hom op te tree en hulle besluit om hom steeds ŉ salaris te betaal, hom toe te laat om ŉ vuurwapen te hanteer en hom verantwoordelik te maak vir die gemeenskap se beveiliging, is totaal onverklaarbaar.” Maroela Media het ‘n versoek aan die Noordwes-polisie gestuur en wag nog vir kommentaar.